CELEX: 62016TN0147
Language: el
Date: 2016-04-08 00:00:00
Title: Υπόθεση T-147/16: Προσφυγή της 8ης Απριλίου 2016 — Ιταλία κατά Επιτροπής

30.5.2016   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 191/42
            
         Προσφυγή της 8ης Απριλίου 2016 — Ιταλία κατά Επιτροπής
   (Υπόθεση T-147/16)
   (2016/C 191/55)
   Γλώσσα διαδικασίας: η ιταλική
   
      Διάδικοι
   
   
      Προσφεύγουσα: Ιταλική Δημοκρατία (εκπρόσωποι: S. Fiorentino, avvocato dello Stato, G. Palmieri)
   
      Καθής: Ευρωπαϊκή Επιτροπή
   
      Αιτήματα
   
   Η προσφεύγουσα ζητεί από το Γενικό Δικαστήριο:
   
               —
            
            
               Να ακυρώσει την απόφαση της Επιτροπής C (2016)366 τελικό της 28ης Ιανουαρίου 2016, που κοινοποιήθηκε στις 29 Ιανουαρίου 2016, βάσει της οποίας η Επιτροπή, σε εκτέλεση της αποφάσεως του Δικαστηρίου της 17ης Νοεμβρίου 2011, Επιτροπή κατά Ιταλίας, C-496/09, EU:C:2011:740, υποχρέωσε την Ιταλία να καταβάλει τα ποσά των 5 382 000 ευρώ και 2 106 000 ευρώ ως ποινή για καθυστέρηση εκτελέσεως το τρίτο και τέταρτο εξάμηνο, αντιστοίχως, μετά την κατάθεση της αποφάσεως του Δικαστηρίου,
            
         
               —
            
            
               να καταδικάσει την Επιτροπή στα δικαστικά έξοδα.
            
         
      Λόγοι ακυρώσεως και κύρια επιχειρήματα
   
   Προς στήριξη της προσφυγής της, η προσφεύγουσα προβάλλει έναν μόνο λόγο ακυρώσεως, που αφορά παράβαση του άρθρου 14 του κανονισμού (ΕΚ) 659/1999, της 22ας Μαρτίου 1999, εσφαλμένη εφαρμογή του άρθρου 11 του κανονισμού (ΕΚ) 794/2004 της 21ης Απριλίου 2004, καθώς και παραβίαση της αρχής της αναλογικότητας.
   
               —
            
            
               Η προσφεύγουσα προβάλλει ότι η προσβαλλόμενη απόφαση επιβάλλει την εφαρμογή τόκων στα ποσά που οφείλουν οι επιχειρήσεις για την ανάκτηση της κρατικής ενισχύσεως με επιτόκιο που προσδιορίζεται σύμφωνα με το άρθρο 11 του κανονισμού 794/2004. Η Ιταλική Κυβέρνηση εκφράζει τις αντιρρήσεις της ως προς αυτό διότι, βάσει της νομολογίας του Δικαστηρίου της ΕΕ, αυτό το σύστημα υπολογισμού των τόκων δεν έχει εφαρμογή στις αποφάσεις ανακτήσεως που είναι προγενέστερες της ενάρξεως ισχύος του κανονισμού 794/2004 ούτε άλλωστε στις αποφάσεις πριν από την ανακοίνωση της Επιτροπής της 8ης Μαΐου 2003, σχετικά με τα επιτόκια που πρέπει να εφαρμόζονται κατά την ανάκτηση ενισχύσεων που έχουν χορηγηθεί παρανόμως (ΕΕ 2003, C 110, σ. 21). Το επιχείρημα που προέβαλε η Επιτροπή όσον αφορά την ύπαρξη υποτιθέμενης αντίθετης συμφωνίας μεταξύ της Ιταλικής Δημοκρατίας και της Επιτροπής για την εφαρμογή είναι αλυσιτελές.